Opposisiepartye verenig teen RamaphosaPres. Cyril Ramaphosa (Foto: STEFAN HEUNIS/AFP) Suid-Afrika se opposisiepartye het onderneem om in solidariteit teen pres. Cyril Ramaphosa te staan sodat hy tot verantwoording geroep kan word vir die “ernstige aanklagte” teen hom met betrekking tot die Phala Phala-sage. “Ons het eenparig besluit dat die president as ŉ saak van dringendheid aanspreeklik gehou moet word sonder enige vertragings, afleidings of uitstel,” lui die DA se verklaring. Die DA, tesame met die EFF, IFP, ACDP, National Freedom Party, African Transformation Movement (ATM) en United Democratic Movement (UDM) wat in die Nasionale Vergadering verteenwoordig word, het Woensdag in Johannesburg vergader. Die primêre fokus van die vergadering was die partye se voorneme om Ramaphosa verantwoordelik te hou vir die Phala Phala-saak en die beweerde skending van die Suid-Afrikaanse Grondwet. Volgens die DA het al die betrokke partye ook tydens die vergadering hul bedenkings en ontevredenheid uitgespreek oor die manier waarop die speaker van die Nasionale Vergadering tot dusver hul eise hanteer het om Ramaphosa verantwoordelik te hou. “Hiermee saam het ons ingestem dat die geheimsinnigheid rondom die president se terugvoer aan die Openbare Beskermer (OB) oor die Phala Phala-insident onaanvaarbaar is. Dit moet uitgedaag word.” Die kantoor van die OB het verlede maand gesê dat hy geen onderhoude sal toestaan of “enigiets meer sal sê nie anders as om te bevestig dat hy reageer het”. Die partye hoop nou dat ŉ aantal punte aandag sal kry om te verseker dat die land se konstitusionele demokrasie beskerm word. Dit sluit in dat Ramaphosa verantwoordelik gehou moet word vir die “skending van die landswette in terme van wat by Phala Phala afgespeel het en waarby hy betrek is”. “Die opposisiepartye sal breër konsultasie met burgerlike organisasies, nie-winsgerigte organisasies, vakbonde en geloofsentiteite bevorder sodat ŉ gesamentlike benadering en reaksie geformuleer kan word om die president verantwoordelik te hou,” sê die DA. Die party eis ook dat die OB, soos uitgestippel in die wet, die verslag oor die Phala Phala-ondersoek bekendmaak. Die partye beplan om ŉ vergadering met die speaker te reël sodat die “verantwoordingskwessies” bespreek kan word. Voor dan sal hulle egter weer vergader om ŉ benadering in die stigting van ŉ komitee ingevolge artikel 89 van die Grondwet asook ŉ parlementêre ad hoc-komitee vir die aangeleentheid te stig. Die partye wil ook ŉ mosie van wantroue in die president aanvoor.